
A TDK dolgozat témája a fül természetes torzításának kutatása. Ismerteti a témaválasztás indokait, a dolgozat szükségességét. Bemutatja a NaSDi projektet, a szabadalmat és az eddig elért eredményeket.
Az első rész áttekinti az audiológiai, fizikai, zenei alapokat. Az audiológiai alapoknál a fül működését ismerteti, egészen addig, amíg a hang, mint rezgés van jelen. Az akusztikai alapok résznél a hang fizikai jellemzőit tekinti át. A zenei alapok bemutatásánál pedig olyan hangszereket vizsgál, amelyek tudományos szempontból érdekesnek bizonyulnak. Ezekből a bevezetőkből emeli ki a közös jellemzőket, azaz a felharmonikusak jelenlétének fontosságát. A fül torzításának több lehetséges okát mutatja be, majd a legvalószínűbbel, a felharmonikusak kutatásával folytatódik. Ezek után felharmonikusak matematikai sajátosságai következnek, majd a fizikai alapokra kerül a hangsúly.
A TDK dolgozat bemutatja, hogy hogyan készül el egy olyan eszköz, amivel a tesztalany beállíthatja a felharmonikusaknak azt az arányát, aminél a leghangosabbnak érzi a hallott hangot. Az eszköz készítésének megelőző lépésénél ismertetésre kerül milyen elven lehetséges a felharmonikusak képzése analóg elektronikus eszközökkel. Majd a kapcsolási rajz, és az azon lévő egyes megoldások láthatóak, mellékelve nyomtatott áramköri terv.
Az ezeket követő részben pedig a készülék használatához ad segédletet, és a készülék használatával kapott algoritmus jövőbeni alkalmazási lehetőségeit is felvázolja.



